Թեմի առաջնորդանիստը ներկայում մարզկենտրոն Արմավիրի նորակառույց Ս. Գրիգոր Նարեկացի եկեղեցին է, իսկ նախկինում, երբ առաջնորդարանը Էջմիածնում էր, առաջնորդանիստ եկեղեցին Էջմիածնի Ս. Աստվածածինն էր: Դրանից հետո առաջնորդարանը տեղափոխվել էր Արմավիր, որը դեռ եկեղեցի չուներ, առաջնորդանիստն էլ դարձել էր Բամբակաշատ գյուղի Ս. Աստվածածինը: Թեմի առաջին առաջնորդը եղել է տեր Ասողիկ եպիսկոպոս Արիստակեսյանը (1996-1998 թթ.), ում հետո փոխարինել են տեր Խորեն քահանա Մարուքյանը (առաջնորդական տեղապահ, 1998-1999 թթ.), տեր Արշեն աբեղա Սանոսյանը (առաջնորդական փոխանորդ, 1999 թ.), տեր Գրիգորիս արքեպիսկոպոս Բունիաթյանը (առաջնորդական փոխանորդ, 1999-2001 թթ.), տեր Արտակ ավագ քահանա Սիմոնյանը (առաջնորդական փոխանորդ, 2001 թ.): 2001-ից թեմի առաջնորդը տեր Սիոն եպիսկոպոս Ադամյանն է: